Diari Oficial de la Generalitat Valenciana


Sumari del DOGV 2715, del 25-03-1996 (1996/837717)

ORDRE de 6 de març de 1996, de la Conselleria d'Economia i Hisenda, per la qual es regulen els suports a la inversió productiva.
--------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/03/06/(1)/dof/vci/html**

### Dades del document

Número de DOGV
:   2715

Data del DOGV
:   25-03-1996

Secció del DOGV
:   DISPOSICIONS GENERALS

Número del document
:   1996/837717


Data del document
:   06-03-1996

Organisme emissor
:   Conselleria d'Economia i Hisenda

Tipus de document
:   Ordre

ORDRE de 6 de març de 1996, de la Conselleria d'Economia i Hisenda, per la qual es regulen els suports a la inversió productiva.   
L'exigència de millora de la competitivitat de les empreses valencianes dins del marc en què es despleguen, obliga a la realització d'esforços en les distintes àrees tecnològiques lligades a la producció i a l'obertura i la consolidació de nous mercats com a base dinamitzadora de la seua activitat.  
La reduïda dimensió que caracteritza el teixit empresarial en l'àmbit de la nostra comunitat, la limitada capitalització de les empreses mitjanes i petites aconsella el disseny i l'establiment d'una sèrie d'actuacions encaminades a incentivar les decisions d'inversió en l'aparell productiu, per tal de consolidar l'actual cicle econòmic amb les clares perspectives de recuperació econòmica.  
La Generalitat Valenciana considera que el desenvolupament econòmic de la comunitat autònoma requereix l'ampliació, la millora i la modernització de les estructures productives de les empreses existents i el desenvolupament d'altres noves en els diferents sectors de l'economia.  
L'Institut Valencià de Finances té com a missió contribuir al desenvolupament equilibrat i estable de l'economia valenciana, facilitant préstecs destinats a formalitzar projectes d'inversió en capital que promoguen el desenvolupament econòmic, la modernització i la reconversió d'empreses o la creació de noves, activitats necessàries per a l'evolució positiva de la nostra comunitat, actuant sempre de forma complementària a l'oferta del sistema financer.  
Des de la seua creació, s'ha vist provada l'eficàcia de les operacions de préstec formalitzades per l'institut, per a la creació de llocs de treball estables, conseqüència de les inversions productives escomeses per les empreses o persones físiques beneficiàries.  
No obstant això, hi ha en el mercat altres fórmules de finançament centrades també en el llarg termini, que minimitzant riscos o mitjançant l'aplicació de subvencions tant d'àmbit estatal com comunitari, propicien unes condicions d'oferta final que suposen un clar avantatge competitiu.  
La Llei de Pressupostos de la Generalitat Valenciana per a l'exercici de 1996 recull un Pla de Suport Empresarial una de les línies del qual, denominada d'incentius a la inversió productiva, subvenciona operacions creditícies d'empreses destinades a la inversió amb la finalitat de reduir els interessos dels préstecs per a inversió en actius fixos, entenent que entre altres actuacions han de reduir el desavantatge comparatiu de les operacions de l'Institut Valencià de Finances, respecte a les condicions de les restants línies creditícies, almenys mentre subsistisquen les polítiques de subvencions estatals o comunitàries a les quals s'acullen.  
Així mateix, i per tal d'aconseguir una major operativitat i agilitat en la prestació d'aquests suports financers, el Consell, mitjançant un acord adoptat en la sessió realitzada el dia 5 de març de 1996, encomanà a l'Institut Valencià de Finances, principal instrument de crèdit de la política de crèdit públic de la Generalitat Valenciana, la gestió d'aquestes ajudes d'acord amb les finalitats establertes en la llei de pressupostos.  
Vist això i en compliment del que disposa l'article 47 del text refós de la Llei d'Hisenda Pública de la Generalitat Valenciana.  
ORDENE  
Article 1. Quantia i condicions de les subvencions  
La Conselleria d'Economia i Hisenda, per mitjà de l'Institut Valencià de Finances podrà concedir els suports financers següents:  
Subvenció del tipus d'interès de les operacions de crèdit que concerten les empreses amb l'Institut Valencià de Finances, de dos punts i un punt durant el primer i el segon any de vigència, respectivament, fins un límit de 7.200 milions d'operacions subvencionables.  
En qualsevol cas la subvenció del segon any quedarà supeditada a l'existència de la dotació pressupostària.  
Aquestes subvencions s'aplicaran a les operacions formalitzades des del dia 1 de gener de 1996 al 30 de novembre de 1996.  
Article 2. Beneficiaris de les subvencions  
1. Podran ser beneficiaris de les subvencions les empreses, siga quina siga la seua forma jurídica, i els empresaris individuals que formalitzen operacions de crèdit a què fa referència l'article anterior i que desenvolupen la seua activitat en l'àmbit territorial de la Comunitat Valenciana.  
2. Les característiques del beneficiari, la naturalesa dels sectors finançables, les condicions, la quantia i el termini dels préstecs i els elements que s'han de considerar dels projectes estarà subjecta a la pròpia normativa que regeix la concessió de préstecs per part de l'Institut Valencià de Finances.  
Article 3. Procediment de concessió de la subvenció  
1. L'expedient de tramitació de la subvenció haurà de contenir els documents següents:  
a) Sol·licitud de subvenció, subscrita pel promotor del projecte finançat, a la qual s'adjuntaran els documents següents:  
- Còpia de la targeta d'identificació fiscal de l'empresa.  
- Còpia de l'últim rebut de l'Impost d'Activitats Econòmiques.  
- Certificat acreditatiu d'estar al corrent en el pagament de les obligacions fiscals i davant la Seguretat Social, que haurà de comprendre com a màxim un període de tres mesos anterior a la data de formalització.  
- Declaració sobre l'obtenció d'altres subvencions o ajudes per a la mateixa finalitat, procedent de qualssevol administracions o ens públics, que en cap cas hauran de superar conjuntament el 30% del projecte d'inversió finançat.  
- Compromís de destinar la totalitat de l'import del préstec a l'execució del projecte finançat i de facilitar a l'Institut Valencià de Finances la comprovació pels mitjans que aquest estime oportuns.  
b) Memòria detallada del pla d'inversió o del projecte finançat, especificant, si escau, els terminis d'execució.  
2. Les sol·licituds seran resoltes individualment pel conseller d'Economia i Hisenda, a proposta de l'Institut Valencià de Finances. La resolució de concessió serà comunicada a les persones interessades.  
Article 4. Procediment de pagament i terminis de pagament de les subvencions  
1. La quantia de la subvenció es determinarà aplicant els percentatges de subvenció corresponents a cada anualitat al principal del préstec a l'inici de cada període.  
El pagament de les subvencions es realitzarà en cadascun dels exercicis en què es meriten, aplicant-se a l'amortització anticipada del préstec formalitzat.  
Article 5. Justificació de la inversió  
Els beneficiaris de les subvencions, en acabar el període subvencionat, hauran d'acreditar documentalment davant l'Institut Valencià de Finances i pels mitjans admesos en dret que acrediten l'efectiva execució de la inversió o del projecte finançat amb els préstecs subvencionats, d'acord amb els terminis assenyalats en la memòria a què fa referència l'article 3.1.b d'aquesta ordre.  
Article 6. Incidències posteriors a la concessió de la subvenció  
1. En el supòsit que l'empresa prestatària efectue amortització anticipada parcial o total de l'operació de crèdit, haurà de tornar a l'Institut Valencià de Finances la part de la subvenció pagada i no meritada.  
2. La no aplicació dels fons del préstec a la finalitat per a la qual fou atorgat serà causa de revocació de la subvenció i, en conseqüència, l'entitat prestatària haurà de tornar a l'Institut Valencià de Finances les quantitats pagades en concepte de subvenció més els interessos legals que corresponguen, sense perjudici d'altres responsabilitats que en dret pertoquen.  
Article 7. Inspecció i control  
L'Institut Valencià de Finances i la Intervenció General de la Generalitat Valenciana podran realitzar les inspeccions, les comprovacions i demanar la informació que consideren oportunes per a vigilar l'adequada aplicació del que disposa aquesta ordre i d'acord amb la normativa vigent.  
Article 8. Facultats  
Es faculta el director general de l'Institut Valencià de Finances per a dictar les resolucions necessàries per a l'aplicació d'aquesta ordre i per a resoldre els dubtes concrets que en relació amb aquesta se susciten.  
DISPOSICIó FINAL  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 6 de març de 1996  
El conseller d'Economia i Hisenda,  
JOSÉ LUIS OLIVAS MARTíNEZ


Còpia Permalink ELI